o
Kunnian Kuninkaan seurakunta, Jerusalem
TULTA JERUSALEMISTA
Pastori Oren Lev Ari
Shalom ystävät! Kiitän Jumalaa siitä,
että voimme olla yhdessä tänään television välityksellä.
Olen Oren Lev Ari Jerusalemista, Kunnian Kuninkaan seurakunnasta.
Puhun tänään seitsemännestä kuusta, joka on juutalaisten juhlakuukausi.
Se alkaa Rosh hashanasta, joka on pasuunajuhla.
3. Mooseksen kirja 23:23: "Ja Herra puhui Moosekselle sanoen:
"Puhu israelilaisille ja sano: Seitsemännessä kuussa,
kuukauden ensimmäisenä päivänä, pitäkää sapatinlepo,
muistojuhla pasunaa soittaen, pyhä kokous.
Älkää silloin yhtäkään arkiaskaretta toimittako,
vaan tuokaa uhri Herralle."
Tämä on Rosh hashana, pasuunajuhla.
Silloin soitamme shofaria. Mitä shofar merkitsee?
Shofar merkitsee valmistautumista ainutlaatuiseen päivään.
Seitsemännessä kuussa, eli syyskuussa,
valmistaudumme Jom kippuria varten.
Sitä ennen on pasuunajuhla, jolloin soitetaan shofaria,
ja valmistaudutaan 10 päivän ajan Jom kippuriin asti.
Juutalaiset menevät silloin Länsimuurille Vanhaan kaupunkiin
rukoilemaan ja anomaan armoa ja syntien anteeksiantoa.
Ne ovat slichot- eli anteeksiannon rukousten päivät.
Myös Uudessa testamentissa pasuuna merkitsee valmistautumista.
Pyhä Henki valmistaa meitä, Messiaan morsianta,
Herramme Jeesuksen tuloa varten.
Viimeisenä päivänä, kun kuulemme shofarin äänen,
Jeesus tulee pilvissä, samoin kuin Hän nousi taivaaseen.
Nämä juhlat ovat siis Herran juhlia,
jotka kertovat profeetallisesti Uuden testamentin tapahtumista.
Koska ne ovat Herran juhlia, vietämme niitä
yhdessä Hänen kansansa Israelin kanssa.
Rosh hashana, eli "uusi vuosi", alkoi siitä,
kun Jumala loi ihmisen omaksi kuvakseen,
ja antoi hänelle vallan, siunasi hänet,
ja sanoi: "Lisääntykää ja täyttäkää maa."
Nyt on vuosi 5773 ihmisen luomisesta.
Ensimmäinen ihminen oli sielullinen,
mutta toinen ihminen, Jeesus Kristus, on hengellinen.
Ensimmäisen kautta saimme kuoleman,
mutta toisen ihmisen, Jeesuksen, kautta saimme ikuisen elämän.
Se on Jumalan lahja.
10 päivää anteeksiannon rukouksia.
Jeesus antoi meille ristillä syntien anteeksiannon.
Jumala lunasti meidät kirouksesta ja synneistä Jeesuksen verellä.
Jom kippuria eli sovintopäivää sanotaan Israelissa
myös suureksi päiväksi, tuomio- päiväksi ja lunastuksen päiväksi.
Juutalaiset sanovat toisilleen: "gmar hatima tova",
joka tarkoittaa, että nimemme kirjoitettaisiin Elämän kirjaan.
Tiedämme, että niin tapahtuu Jeesuksen veressä
taivaassa Jumalan valtakunnassa.
Siksi me emme paastoa syntien anteeksisaamiseksi,
vaan lähestyäksemme Jumalaa ja sanoaksemme:
"Kiitämme Sinua taivaallinen Isämme,
että olet antanut syntimme anteeksi Jeesuksen ristillä.
Kolossalaiskirjeen luku 2 kertoo, mitä Jeesus teki ristillä.
Kol. 2:13: "Ja teidät, jotka olitte kuolleet rikoksiinne
ja lihanne ympärileikkaamattomuuteen,
teidät hän teki eläviksi yhdessä hänen kanssaan,
antaen meille anteeksi kaikki rikokset,
ja pyyhki pois sen kirjoituksen säädöksineen,
joka oli meitä vastaan ja oli meidän vastustajamme
sen hän otti meidän tieltämme pois ja naulitsi ristiin.
Hän riisui aseet hallituksilta ja valloilta
ja asetti heidät julkisen häpeän alaisiksi."
Jom kippur, sovintopäivä, kertoo meille,
että Jeesus tuomitsi Saatanan,
ja että Jeesus tuli tuomitsemaan ihmisten synnit ruumiissaan,
ensimmäisen ihmisen ensimmäisen synnin,
kun hän ei totellut Jumalaa Eedenin puutarhassa.
Ristillä Jeesus lunasti meidät ja sovitti meidän syntimme.
Se on meidän sovintopäivämme.
Raamattu ei turhaan puhu "Herran juhlista",
ne todella ovat Herran profeetallisia juhlia,
ja vietämme niitä täydellä ymmärryksellä,
kun Pyhä Henki on ilmoittanut meille,
miten ne liittyvät Uuteen liittoon ja Jeesukseen.
Jom kippur on Israelin kansan suurin päivä.
Se on sapattien sapatti, jolloin kukaan ei tee työtä,
kaikki on kiinni, ja ihmiset kulkevat valkoisissa vaatteissa.
On mielenkiintoista, että Ilmestyskirja kertoo
valtavasta määrästä valkoisiin puettuja ihmisiä,
jotka ovat saaneet syntinsä anteeksi Jeesuksen veressä.
Se mitä Israelissa tapahtuu näinä päivinä on varjoa tästä,
mutta me emme ole enää varjossa, vaan valossa,
koska Jeesus on Jumalan valo,
ja Hän sanoi meille, että me olemme maailman valo.
Emme juhli Jom kippuria surkea ilme kasvoillamme.
Jeesus sanoi, että älkää paastotko niin,
että ihmiset näkevät teidän paastoavan.
Voidelkaa päänne öljyllä, ja peskää kasvonne,
jotta ihmiset eivät näkisi teidän paastoavan.
Emmekä paastoa syntien anteeksisaamiseksi,
vaan kiittääksemme Jumalaa siitä, että olemme saaneet anteeksi.
Katsotaan Efesolaiskirje 2. Näin tapahtuu Israelin kansalle.
Efesolaiskirje 2:1-10 puhuu tästä.
"Ja Jumala on eläviksi tehnyt teidät,
jotka olitte kuolleet rikoksiinne ja synteihinne,
joissa te ennen vaelsitte tämän maailman menon mukaan,
ilmavallan hallitsijan, sen hengen hallitsijan, mukaan,
joka nyt tekee työtään tottelemattomuuden lapsissa,
joiden joukossa mekin kaikki ennen vaelsimme lihamme himoissa,
noudattaen lihan ja ajatusten mielitekoja,
ja olimme luonnostamme vihan lapsia niinkuin muutkin,
mutta Jumala, joka on laupeudesta rikas,
suuren rakkautensa tähden, jolla hän on meitä rakastanut,
on tehnyt meidät, jotka olimme kuolleet rikoksiimme,
eläviksi Kristuksen kanssa - armosta te olette pelastetut -
ja yhdessä hänen kanssaan herättänyt ja yhdessä hänen kanssaan
asettanut meidät taivaallisiin Kristuksessa Jeesuksessa,
osoittaakseen tulevina maailmanaikoina
armonsa ylenpalttista runsautta,
hyvyydessään meitä kohtaan Kristuksessa Jeesuksessa.
Sillä armosta te olette pelastetut uskon kautta,
ette itsenne kautta - se on Jumalan lahja -
ette tekojen kautta, ettei kukaan kerskaisi.
Sillä me olemme hänen tekonsa,
luodut Kristuksessa Jeesuksessa hyviä töitä varten,
jotka Jumala on edeltäpäin valmistanut,
että me niissä vaeltaisimme."
Armossaan Hän antoi meille anteeksi ja pelasti meidät.
Paastoamme Jom kippurina Israelin kansan kanssa,
ja muistelemme, mitä Jumala teki, kun Jeesus meni ristille.
Jom kippur on suurin päivämme, lunastuksen päivä.
Julistamme sitä Israelin kansalle.
Kuten Hän armahti meidät armonsa ja rakkautensa tähden,
samoin Hän armahtaa Israelinkin.
Roomalaiskirje 11:25 kertoo Israelin kansasta.
On tärkeää tietää, mitä Israelille tapahtuu.
Ei ole kyse vain siitä, että Israel viettää näitä juhlia.
Ne ovat Herran juhlia, Jumalamme määräaikoja.
Jumala näyttää meille niissä Poikansa Jeesuksen,
koska kaikki Kirjoitukset kertovat Jeesuksesta.
Room. 11:25: "Sillä minä en tahdo, veljet
- ettette olisi oman viisautenne varassa -
pitää teitä tietämättöminä tästä salaisuudesta,
että Israelia on osaksi kohdannut paatumus hamaan siihen asti,
kunnes pakanain täysi luku on sisälle tullut,
ja niin kaikki Israel on pelastuva, niinkuin kirjoitettu on:
Siionista on tuleva lunastaja,
hän poistaa jumalattoman menon Jaakobista.
Ja tämä on oleva minun liittoni heidän kanssaan,
kun minä otan pois heidän syntinsä..." - Jom kippur -
"Evankeliumin kannalta he kyllä ovat vihollisia teidän tähtenne,
mutta valinnan kannalta he ovat rakastettuja isien tähden.
Sillä ei Jumala armolahjojansa ja kutsumistansa kadu."
Näemme siis Uudessa testamentissa Jom kippurin, sovintopäivän,
päivän, jona Jumala tuomitsee Saatanan Israelissa.
Sama armo, joka toimii meidän elämässämme,
toimii myös juutalaisten elämässä.
Siksi paastoamme ja muistutamme Israelin kansaa tänä päivänä.
Muistutamme: "Annoit meille anteeksi armosi kautta."
Julistamme sitä Israelin kansalle.
Palataan 3. Mooseksen kirjan lukuun 23.
Katsotaan, mitä Jom kippurin jälkeen tulee.
Ensin on pasuunajuhla, valmistautumisjuhla,
ja sitten on suuri päivä, Jom kippur.
Sen jälkeen tulee lehtimajanjuhla.
7 päivää, ja sitten kahdeksas päivä, Shmini atseret.
7 päivää puhuvat siunauksesta ja vapaudesta,
oikeastaan riemuvuodesta.
Kahdeksas puhuu ikuisuudesta.
Juhlan aikaan istumme lehtimajassa ja muistelemme erämaavaellusta.
Miten se toteutuu Uudessa liitossa?
Se toteutuu, kun muistamme, että kaikki tässä maailmassa
on väliaikaista.
Mutta Jeesus sanoi: "Menen Isäni tykö valmistamaan teille sijaa,"
ikuista sijaa. Tämä on tärkeä ymmärtää.
Kun istumme lehtimajassa, ymmärrämme,
että kaikki täällä on väliaikaista, niinkuin tämä lehtimaja.
Mutta olemme saaneet Jumalan valtakunnan Jeesuksen kautta.
"Ei kukaan tule Isän tykö muutoin kuin minun kauttani."
Lehtimajassa juhlimme tätä ja kiitämme Jumalaa.
Joka päivä koko juhlan ajan tuomme kiitosuhrin Jumalalle.
Katsotaan Heprealaiskirjeestä 13:15 millaisen kiitosuhrin Jumala saa
Jeesuksen Kristuksen kautta.
Avatkaa Raamattunne kohdasta Heprealaiskirje 13:15.
"Uhratkaamme siis hänen kauttansa" - siis Jeesuksen kautta -
"Jumalalle joka aika kiitosuhria,
se on: niiden huulten hedelmää, jotka hänen nimeänsä ylistävät."
Lehtimajanjuhlassa kiitämme Jumalaa.
Lehtimajanjuhlassa juhlitaan myös sadetta, joka tulee Jumalalta.
Sanomme sitä siunausten sateeksi.
Sen jälkeen, kun pasuunajuhla valmisti meitä Jom kippuria varten,
ja Jeesus kuoli ristillä,
saamme Aabrahamin siunauksen Galatalaiskirje 3:n mukaan.
Pyydämme Jumalalta siunausten sateita.
Katsotaan, mitä Efesolaiskirje 1:3 sanoo näistä siunauksista.
"Ylistetty olkoon meidän Herramme Jeesuksen Kristuksen Jumala ja Isä,
joka on siunannut meitä taivaallisissa
kaikella hengellisellä siunauksella Kristuksessa."
Galatalaiskirje 3:6: "...samalla tavalla kuin -
Aabraham uskoi Jumalaa, ja se luettiin hänelle vanhurskaudeksi.
Tietäkää siis, että ne, jotka uskoon perustautuvat,
ovat Aabrahamin lapsia.
Ja koska Raamattu edeltäpäin näki,
että Jumala vanhurskauttaa pakanat uskosta,
julisti se Aabrahamille edeltäpäin tämän hyvän sanoman:
"Sinussa kaikki kansat tulevat siunatuiksi".
Niinmuodoin ne, jotka perustautuvat uskoon,
siunataan uskovan Aabrahamin kanssa."
Lehtimajanjuhla muistuttaa meitä Jumalan siunauksesta.
Sananlaskuissa sanotaan: "Herran siunaus rikkaaksi tekee,
ei oma vaiva siihen mitään lisää."
Jos Jumala siunaa, sitä ei voi kukaan peruuttaa.
4. Mooseksen kirja 23:19 on mielenkiintoinen kohta:
"Ei Jumala ole ihminen, niin että hän valhettelisi,
eikä ihmislapsi, että hän katuisi.
Sanoisiko hän jotakin eikä sitä tekisi,
puhuisiko jotakin eikä sitä täyttäisi?
Katso, minä olen saanut tehtäväkseni siunata:
hän on siunannut, enkä minä voi sitä peruuttaa."
Lehtimajanjuhla muistuttaa meitä Jumalan siunauksista.
Suurin siunaus on se, että pääsemme Jumalan valtakuntaan,
Jumalan itsensä luo Jeesuksen Kristuksen kautta.
Jeesus sanoi: "Minä olen tie ja totuus ja elämä;
ei kukaan tule Isän tykö muutoin kuin minun kauttani."
Maan päälläkin näemme Jumalan siunauksia.
Iloista juhlaa, ystävät! Hyvää uutta vuotta!
Syntinne on annettu teille anteeksi, jos uskotte Jeesukseen.
Jom kippur on meille ilon juhla.
Ja iloista lehtimajanjuhlaa, rakkaat veljet ja sisaret!
Se kertoo meille, että meillä on Herran siunaus.
Meidät on siunattu Jeesuksessa Kristuksessa,
koska meillä on Aabrahamin usko,
joka luettiin hänelle vanhurskaudeksi.
Miksemme juhlisi ja iloitsisi Hänen kansansa Israelin kanssa?
Miksemme rukoilisi, että Israel saisi saman ilmestyksen
näistä juhlista?
Nämähän ovat Herran, Israelin Jumalan, juhlia.
Ne eivät ole kansan juhlia, vaan Jumala on määrännyt ne.
3. Mooseksen kirja 23:1: "Ja Herra puhui Moosekselle sanoen:
"Puhu israelilaisille ja sano heille:
Herran juhla-ajat, joiksi teidän on kuulutettava pyhät kokoukset,
minun juhla-aikani, ovat nämä."
Herra sanoi niitä omiksi juhla-ajoikseen.
Tulkaa siis, juhlikaamme yhdessä Israelin kansan kanssa!
Jos ette vielä usko Jeesukseen,
jos ette ole ottaneet Häntä vastaan sydämiinne,
avatkaa sydämenne ja toistakaa perässäni tämä lyhyt rukous:
Olen syntinen ihminen, anna syntini anteeksi.
Uskon, että Jeesus Kristus kuoli syntieni edestä
ja nousi kuolleista vanhurskauttaakseen minut.
Avaan sydämeni, tule Jeesus sydämeeni!
Ole Vapahtajani ja Herrani, ja kasta minut Pyhällä Hengellä.
Auta minua seuraamaan Sinua.
Jeesuksen Kristuksen nimessä rukoilen.
Jos rukoilitte näin, ottakaa yhteyttä,
niin autamme löytämään seurakunnan,
joka rakastaa teitä ja opettaa teille Jumalan Sanaa.
Haluan rukoilla myös niiden puolesta,
jotka ovat olleet uskovia ennen, mutta ovat hylänneet Jumalan armon.
Haluan sanoa teille: Jumala rakastaa teitä.
Hän haluaa antaa teille anteeksi.
Rukoilen Jeesuksen nimessä, että Jumala vapauttaisi teidät.
Palatkaa Herran luo, palatkaa taivaallisen Isän luo.
Palatkaa Hänen seurakuntaansa, koska se on perheemme.
Olemme ruumiinjäseniä ja yhdessä olemme Kristuksen ruumis,
ja Hän on päämme.
Rukoilen teidän puolestanne, joita on loukattu,
että Jumala parantaisi sydämenne ja sielunne.
Rukoilen myös niiden puolesta,
jotka tarvitsevat ruumiillista parantumista.
Kiitos, Isä, että Jeesuksen haavoissa olemme parantuneet.
"Hän lähetti sanansa ja paransi heidät."
Lähetän sanasi jokaiseen kotiin ja perheeseen,
ja julistan täydellistä parantumista Jeesuksen nimessä,
jokaiseen sydämeen ja ruumiiseen.
Kiitos Isä, että parannat jokaisen katsojan tänään.
Julistan Jeesuksen nimessä kaikki heikkouden henget pois.
Jumalan tahto toteutukoon jokaisen katsojan elämässä.
Herramme Jeesuksen nimessä, aamen.
Rakastan teitä, mutta Jumala rakastaa teitä vieläkin enemmän.
Ottakaa yhteyttä meihin.
Kirjoittakaa meille sähköpostia.
Herra siunatkoon sinua ja varjelkoon sinua.
Herra valistakoon kasvonsa sinulle ja olkoon sinulle armollinen.
Herra kääntäköön kasvonsa sinun puoleesi
ja antakoon sinulle rauhan. Jeesuksen Kristuksen nimessä.
Shalom teille Israelin maasta ja Jerusalemista!
Suomennos: Hannele Tainio